NAV 2(5.1)

**Strom života**

1. Vítam Ťa v novom školskom polroku! Prajem zdravie a usilovnosť!
2. V evanjeliu Mt 13,31-32 Ježiš rozpráva: Nebeské kráľovstvo sa podobá horčičnému zrnku, ktoré človek vzal a zasial na svojej roli. Ono je síce najmenšie zo všetkých semien, ale keď vyrastie, je väčšie než ostatné byliny a je z neho strom, takže prilietajú nebeské vtáky a hniezdia na jeho konároch.
3. So slovným spojením „strom života“ sa stretávame v náboženských textoch kresťanstva, ale aj u iných svetonázorov. V raji – v súvislosti so stvorením sveta a človeka – je v Biblii spomínaný strom života. Je to vonkajšie znázornenie daru večného a plného života. Keď človek podľahol zvodu diabla, stratil možnosť „jesť z plodov stromu života“. Ale Kristus na kríži (tu sa drevo kríža považuje za nový strom života) je Boží dar – ovocie, pokrm pre nový a večný život!!!
4. Náš život sa podobá stromu:

Korene: Dávajú stromu vodu i živiny. Hoci sú skryté, celý ho pevne držia. Každý z nás je zakorenený – vo svojej rodine, medzi priateľmi, vo farskom spoločenstve. Najdôležitejšie je byť zakorenený – pevne spojený – s Bohom!!!

Kmeň: čím je pevnejší, tým je strom istejší. Úlohou kresťanov je upevňovať sa vo viere v Krista, v konaní dobra. Iba v spojení s Ježišom budem silný – duchovne. Nijaká ťažkosť ma nezlomí!!!

Koruna stromu: Tu prináša strom – najmä ovocné stromy – svoj hlavný cieľ. Aj každý človek má prinášať ovocie dobrých skutkov – podľa svojich možností. Staňme sa ľuďmi, ktorí šíria medzi ostatnými lásku a dobro!!!

1. Na záver: v týchto úvahách prednes krátku modlitbu vlastnými slovami!